Nóg slegte nuus vir motoristeFoto: Brett_Hondow/Pixabay.com Te wyte aan die rand se swak prestasie is nóg ŉ verhoging in die brandstofprys vir September Suid-Afrikaners se voorland. Die Automobiel-Assosiasie van Suid-Afrika (AA) het Donderdag in ŉ verklaring kommentaar gelewer op die ongeouditeerde petrolprysdata wat deur die Sentrale Energiefonds uitgereik is. “Internasionale petroleumpryse het in Augustus relatief onveranderd gebly,” het die AA gesê. “Die rand het egter aansienlik teen die Amerikaanse dollar verswak, wat ŉ toename in die brandstofprys in Suid-Afrika tot gevolg gaan hê.” Die AA voorspel dat petrol met tussen 23c en 25c per liter sal styg en diesel met 28c per liter. Paraffien gaan na verwagting met 17c per liter styg. “Dit gaan, vir die eerste keer, die koste van loodvrye 93-oktaan-petrol in die binneland oor die merk van R16 per liter stoot.”